Reobri la Biblioteca d’Adults de Burjassot amb la xarxa elèctrica i la xarxa Wifi millorades
2025-07-24

Aprofitant la setmana fallera, la Biblioteca d’Adults de Burjassot, situada en la segona planta de la Casa de Cultura, tancava temporalment per a dur a terme diferents millores en la xarxa elèctrica de la instal·lació. Hui, 21 de març, la Biblioteca ha tornat a obrir amb el seu horari habitual, de 8.15 h a 20.45 h. Es reprén també igualment, el servei de préstecs i devolucions, així com l’entrada habitual a la Sala d’Estudis Vicent Andrés Estellés. Aquelles persones a les quals li haja vençut el termini de devolució d’algun exemplar durant les jornades en que la Biblioteca ha romàs tancada, se’ls eliminarà automàticament la “sanció” per ser causa aliena als usuaris.

La Regidoria de Cultura i Joventut, responsable de les Biblioteques Municipals, dirigida per Javier Naharros, ha procedit a millorar i ampliar el servei d’electricitat, dotant de preses de corrent a diferents taules, amb la comoditat que això suposa per als estudiants i resta d’usuaris que a partir d’ara poden, en el seu lloc d’estudi, lectura o consulta, connectar més fàcilment els seus dispositius electrònics, ja siguen ordenadors, tauletes electròniques, telèfons, etc…

D’altra banda, també s’ha procedit a la reparació i restabliment de la Xarxa Wifi gratuïta en tota la instal·lació.